Algečio nacionalinis parkas
Algečio nacionalinis parkas (gruz. ალგეთის ეროვნული პარკი) – saugoma gamtos teritorija pietryčių Gruzijoje, Kvemo Kartlio regione, 60 km į pietvakarius nuo Tbilisio. Plotas 6822 ha. Įkurtas 1965 m. kaip draustinis, 2007 m. perorganizuotas į nacionalinį parką. Algečio nacionalinis parkas apima Trialečio kalnagūbrio rytines pašlaites (aukštis iki 1300 m) bei Algečio tarpeklį. Saugomi kalnų miškų kompleksai, sudaryti iš rytinių eglių ir kaukazinių kėnių. Čia gyvena rudieji lokiai, kaukaziniai elniai, stirnos, akmeninės kiaunės.